PETEK, 8. 5. 2020

No, zdaj pa zares še čisto, čisto malo in kmalu boš imal-a čas za počitek.

Predmeti: SLJ, SLJ, MAT

**SLOVENŠČINA** – Vaje za utrjevanje branja

Tudi danes boš vadil-a branje. To je priprava na ocenjevanje tehnike branja in razumevanje prebranega besedila.

* Najprej si tiho preberi spodnje besedilo, potem še vsaj dvakrat glasno.
* Pri branju upoštevaj vsa ločila (tako končna kot tudi nekončna). Beri razločno in natančno, dovolj glasno in ne prehitro. Tekoče branje ne pomeni prehitro branje. Torej, ne hiti!
* Pazi kako prebereš črki V in L na koncu besede. Pravilno preberi tudi predloge pred besedami (v, s, z). Saj se spomniš? Predlog beremo vezano z besedo pred katero stoji.
* Prihodnji teden mi boš, če boš želel-a, po video klicu prebral-a besedilo, da še skupaj povadiva.

Besedilo za branje:

**HRANA**

**Za rast, delo in telesno dejavnost potrebujemo energijo, ki jo dobimo s hrano. Jesti moramo raznovrstno hrano, torej različne vrste sadja in zelenjave, mesa, rib, stročnic, žit in mlečnih izdelkov. Piti moramo veliko vode, zeliščnega čaja, kompota in naravnih sokov.**

**Dnevno naj bi zaužili pet obrokov: zajtrk, dopoldansko malico, kosilo, popoldansko malico in večerjo. Najpomembnejši obrok je zajtrk, vendar nanj veliko otrok pogosto pozabi. S hrano, ki jo pojemo pri zajtrku, dobi telo potrebne snovi za začetek dneva.**

**Pred jedjo se moramo umiriti. Jesti moramo počasi in hrano dobro prežvečiti. Dobro prežvečena hrana olajša prebavo.**

* Sedaj pa vzemi pisanko in napiši naslov HRANA, datum in prepiši spodnja vprašanja, ter nanje odgovori. Odgovarjaj s celimi povedmi.

1. Katere vrste hrano moramo jesti?
2. Koliko obrokov naj bi zaužili dnevno?
3. Naštej dnevne obroke.
4. Kateri od obrokov je najpomembnejši in zakaj?
5. kako moramo jesti?

**MATEMATIKA** - Simetrija

Čaka te nadaljevanje snovi o simetriji.

* Najprej ponovi, kaj je to simetrala.
* Pripravi si delovni DZ ter reši naloge na straneh 5 in 6.
* Pri tretji nalogi na strani 6 bodi zelo natančen-na. Pazi, da boš risal-a in barval-a tako, da bo slika res simetrična. Če imaš manjše ogledalce, si ga lahko nastaviš točno na simetralo in pokazala se ti bo simetralna polovica sličice.

KONEC!

Pred tabo je konec tedna. Spočij si, naigraj se in ne pozabi pomagati staršem pri hišnih opravilih.

Lepo te pozdravljam in komaj čakam, da se čez malo več kot teden dni spet vidimo v šoli.

Tvoja učiteljica Urška